OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Vijeće je 1. listopada 2015. donijelo Odluku (EU) 2015/2169 o sklapanju Sporazuma o slobodnoj trgovini između Europske unije i njezinih država članica, s jedne strane, i Republike Koreje, s druge strane.

U članku 1. Protokola o suradnji u području kulture, priloženog Sporazumu o slobodnoj trgovini između Europske unije i njezinih država članica, s jedne strane, i Republike Koreje, s druge strane („Protokol”), uspostavlja se okvir unutar kojeg stranke surađuju kako bi olakšale razmjenu kulturnih djelatnosti, dobara i usluga, među ostalim u audiovizualnom sektoru.

To je pravo bilo utvrđeno za razdoblje od tri godine (od 1. srpnja 2011. do 30. lipnja 2014.). U skladu s člankom 5. stavkom 8. točkom (b) Protokola „[p]ravo se obnavlja za razdoblje od tri godine, a nakon toga se automatski obnavlja za daljnje razdoblje u istom trajanju, osim ako stranka ukine pravo slanjem pisane obavijesti najmanje tri mjeseca prije isteka početnog ili naknadnog razdoblja.”

U skladu s tom odredbom pravo je već obnovljeno tri puta na razdoblje od tri godine. Prvi je put produljeno do 30. lipnja 2017., drugi put do 30. lipnja 2020., a treći put do 30. lipnja 2023. jer ga nijedna stranka dosad nije ukinula.

Predlaže se da Vijeće prihvati produljenje prava na još tri godine. Koprodukcije EU-a i Republike Koreje mogu biti uzajamno korisne u gospodarskom i kulturnom smislu. Pravo u području audiovizualnih medija može stvoriti dodatne mogućnosti za sve države članice, pa i za one koje dosad nisu mogle bilateralno raditi koprodukcije.

•Dosljednost s postojećim odredbama politike u tom području

Potprogramom MEDIA u okviru programa Kreativna Europa podupire se razvoj i distribucija europskih audiovizualnih djela iz europskih država sudionica. Korisnici iz trećih zemalja mogu sudjelovati u okviru određenih programa ako su ispunjeni određeni uvjeti.

Određenim se programima pridonosi stvaranju poticajnog okruženja za koprodukcije, prije svega programima u području pristupa tržištu i izobrazbe, kojima se financiraju tržišta, sastanci i radionice čiji je cilj umrežavanje, među ostalim i s Korejom. Osim toga, programima za zajednički razvoj i produkciju televizijskih programa podupire se suradnja europskih i međunarodnih koprodukcijskih partnera, pa tako i korejskih.

•Dosljednost u odnosu na druge politike Unije

Protokol o suradnji u području kulture EU i Koreja sklopili su 2015. u okviru Sporazuma o slobodnoj trgovini. Protokol je zamišljen kao instrument za promicanje Konvencije Organizacije Ujedinjenih naroda za obrazovanje, znanost i kulturu (UNESCO) o zaštiti i promicanju raznolikosti kulturnih izričaja iz 2005.

Postojećim pravom predviđa se da se koprodukcije podupiru iz skupina nacionalnih programa i fondova za audiovizualne produkcije. Tim se pravom omogućuje i kvalifikacija koprodukcijskih djela kao europskih djela u skladu s definicijom europskih djela iz članka 1. točke (n) alineje iii. Direktive o audiovizualnim medijskim uslugama.

2.PRAVNA OSNOVA, SUPSIDIJARNOST I PROPORCIONALNOST

•Pravna osnova

Sud je u presudi od 1. ožujka 2022. u predmetu C-275/20 Komisija/Vijeće (Accord avec la République de Corée) pojasnio da bi pravna osnova za predloženu odluku trebao biti članak 3. stavak 1. Odluke Vijeća (EU) 2015/2169, kako je izmijenjena Odlukom Vijeća (EU) 2022/2335, kojim se omogućuje odlučivanje kvalificiranom većinom.

•Supsidijarnost